Ippoterapia

Da Gaby Blum

Da tut las observaziuns e rapports davart pussaivladads da lavurar cun il chaval e sia influenza positiva sin l'uman han ins pudì deducir ils davos 30 onns directivas, separar ils secturs d'applicaziun e definir ils effects. Il chaval è era daventà in collavuratur prezius en la reabilitaziun d'umans paralisads.

La fortuna da quest mund...
In'agreabla maschaida d'odur da grascha-chaval e da fain derasa ina atmosfera champestra. In di da lavur prosperaivel va a fin: las fatschas dals pazients resplendan cuntentezza ed era il persunal da terapia è satisfatg da la buna lavur. Igl è daventà saira sin il bain Eyhof. Ils set chavals d'Islanda han merità da pudair sa divertir libramain sin la pastgira.

Tgi ch'observa alura il triep è surprais da la vitalitad e dal temperament da quests chavalins che spetgan avant la terapia pazientamain a la rampa enfin ch'in pazient è transferì da la sutga cun rodas sin la sella. Era durant la terapia na perdan els mai lur quietezza.
Ina quietezza che n'è betg evidenta. Da natira è il chaval numnadamain in animal da fugia cun bler temperament. Confurm a sia natira vuless el savens reagir en ina moda che na fiss supportabla per ils pazients. Per reducir la "ristga animai" ad in minimum, sto il chaval da terapia perquai vegnir educà e guidà correctamain tras il tgirader da chavals. Sulettamain uschia po la terapia cun il chaval esser mintga gia in nov eveniment impressiunant per ils pazients.
Dapi l'october 1994 èn noss chavals d'Islanda staziunads, grazia a l'iniziativa da dr. Guido A. Zäch, en ina stalla averta sin il bain "Eyhof" en vischinanza dal Center svizzer dals paraplegichers Nottwil. Pervi da lur statura gracila e lur caracter miaivel è questa razza da chavals particularmain adattada per la terapia.
L'indriz dal "Eyhof" è sa cumprovà fitg bain per exequir l'ippoterapia. En media profiteschan mintga di circa diesch pazients da questa terapia.
Per regla ha la lavur lieu en il liber sin in vial da sablun da 300 m lunghezza. Grazia a la halla da chavaltgar cun rampa po la terapia era vegnir fatga da mal'aura. Tualettas accessiblas per sutgas cun rodas, in local da recreaziun ed in biro per ils terapeuts ed ils tgirunzs da chavals èn medemamain ina part da l'infrastructura bain ponderada da l'ippoterapia. Da questa offerta da terapia pon profitar tant pazients staziunars interns sco era pazients ambulants.

Tge è exactamain questa “terapia cun chavals?”
Il diever da l'effect terapeutic dal chaval nun è in'invenziun da noss temp. Ella va enavos enfin a l'antica. Oz vegn da principi distinguì tranter: 
- ippoterapia
- chavaltgar per impedids sco sport u hobi
- chavaltgar pedagogic-curativ

Ippoterapia
Ippoterapia signifitgescha ina metoda da tractament fisioterapeutic che tira a niz il transferiment dal moviment dal chaval (grec hippos) sin il pazient.
In'impurtanza speziala han surtut l'effect sin l'apparat da sustegn e da moviment (batschida, spina dorsala, giugadiras, musculatura) e sin ils organs interns (vaschia, beglia, sistem dal cor e da la circulaziun).
Ils moviments dal dies dal chaval han effects multifars: els schluccan, promovan la circulaziun, rinforzan e stimuleschan. Tar l'ippoterapia sesa il pazient sin il chaval cun chommas sbrajattadas. Gia questa posiziun da partenza po influenzar positivamain ina musculatura bloccada da las chommas u dal corp. Il pazient n’influenzescha betg il chaval activamain, el na dovra ni l'agid dals mastrins, da las costas ni dal pais. Ippoterapia n'è perquai betg il medem sco chavaltgar! La terapeuta sustegna il pazient e dat directivas. Ella stimulescha cun ils mauns il moviment dal corp inditgà. Las vibraziuns dal dies dal chaval sa transfereschan sin il corp dal pazient. Qua tras datti en la musculatura in constant barat tranter tensiun e detensiun en il senn d'ina lavur da musculatura dinamica.
Il medem mument vegnan scolads l'equiliber e la coordinaziun, rinforzà musculatura flaivla u schlucca stendidas (spasmas).
La metoda renconuschida en Svizra da las cassas da malsauns e da I'Assicuranza federala d'invaliditad vegn numnada "ippoterapia Künzle"(HTK). Questa terapia vegn prescritta sco mintg'autra furma da fisioterapia dal medi ed exequida da fisioterapeuts cun scolaziun supplementara en l'ippoterapia.

Diagnosa
Per pudair definir per mintga pazient la finamira da terapia individuala, dovri avant l'ippoterapia en mintga cas ina diagnosa exacta.
Tar pazients staziunars dal CSP Nottwil vegn fatg il test sin ina rolla per sclerir, sche la flexibilitad da la giugadira dal chalun e l'equiliber èn suffizients. Plinavant dovri avant l'emprim tractament ina prescripziun dal medi.
Igl è legraivel che las cassas da malsauns surpiglian oz obligatoricamain il tractament da pazients cun sclerosa multipla e cun paralisas cerebralas (qua è quai l'assicuranza d'invaliditad). Deplorablamain n'enconusch'ins betg anc avunda l'effect positiv da l'ippoterapia tar pazients cun paralisas per gronda part traumaticas. Quai po esser la raschun daco che las cassas da malsauns e d'accident n'han anc betg reglà la dumonda dals custs per pazients paralisads. Il team da fisioterapeutas dal CSP Nottwil prepara ussa ina lavur per mussar l'effect da questa terapia per para- e tetraplegichers. Avant l'ippoterapia vegn la spasticitad da mintga pazient examinada cun in test renconuschì internaziunalmain (Ashworth-Score). Sin basa dals resultats da questa examinaziun sperain nus da cuntanscher las premissas per la renconuschientscha tras ils purtaders dals custs - era en la situaziun odierna. Nus avain bunas speranzas, cunquai che las cassas gidan gia tar auters mals a finanziar l'ippoterapia.

Ir a chaval sco sport u sco hobi
Tar intgins pazients crescha il giavisch da lavurar anc pli intensivamain cun il chaval sco partenari. Forsa gievan els avant l'accident gia a chaval, u alura han els emprendì d'enconuscher tras l'ippoterapia quant bel che quai po esser da seser sin il dies dal chaval, sentir il vent e l'aura e giudair ils prads ed il guaud.
Per quests pazients datti a Nottwil plinavant in'offerta d'emprender ad influenzar activamain il chaval e d'acquistar u reacquistar l'abilitad dad ir a chaval independentamain.
Ina scolasta da chavaltgar experimentada en il contact cun umans invalids da different gener introducescha ils interessads en l'art da chavaltgar.

Il chavaltgar pedagogic-curativ
Er la terza sparta da la lavur cun il chaval en la terapia po vegnir exequida a Nottwil.
Il chavaltgar pedagogic-curativ è adattà per uffants e giuvenils singulars en lur cumportament e per il tractament psicologic da creschids per evocar e sustegnair midadas positivas. En il contact cun il chaval e cun chavaltgar vegn l'uman tschiffà en tut ses esser: corporalmain, emoziunalmain, spiertalmain e socialmain.
Ina part essenziala dal chavaltgar pedagogic-curativ è perquai da stabilir in contact. Elements impurtants èn era la tgira, sellar e manar il chaval. Sin il chaval guidà po il chavaltgader sa surdar senza tema al ritmus dal moviment schluccond e far uschia exercizis da gimnastica u gieus d'inschign. In'autra pussaivladad è d'emprender pli tard a chavaltgar activamain.

Las finamiras dar chavaltgar pedagogic-curativ en:
- scolar la capacitad da percepir ed il sentiment per il corp
- promover la conscienza da sasez e la capacitad da sa far valair
- meglierar l'abilitad da communitgar ed il cumportament cooperativ ed auter pli.

D'ina vart pon ins separar cleramain questas trais furmas da terapia tar nus en la pratica. Quai è necessari per il purtader dals custs. Da l'autra vart vul ins era cumbinar ellas sapientivamain.
Il principal è che noss chavals Mani, Keilir, Syrus, Fengur ed Orca han purtà a blers da noss pazients levgiament da lur mals e regalà ad els muments nunemblidaivels en quest mund tecnisà. E quai vegnan els a far vinavant.

Annunzia:

Ippoterapia CSP Nottwil 
Gutsbetrieb Eyhof 
6207 Nottwil
041 - 939 51 86

Nus sclerin per Vus la bunificaziun dals custs, sch'i dat problems. En cas spezials surpiglia la Fundaziun svizra per paraplegichers ils custs da terapia.